
MOS NA LE ZOT PA MBRETER 


Kur nuk kemi mbretër 

Mbretërit çdo ditë e më pak na mungojnë 

Kur nuk kemi fjalë 

Fjalët çdo ditë e më pak na vrasin 

Kur nuk kemi zambakë 

Hiri i tyre na shijon çdo ditë e më pak 

Kur nuk të kam pranë 

Dashuria jote çdo ditë e më pak më mungon 

Ndaj dua që gjithnjë të të kem pranë 

Të mbjell shumë zambakë 

Të derdh shumë fjalë 

Të jetoj me Ty dje e sot e nesër 

Ndaj dua të bëhem mbret 

Të mos më mungojë 

As fjala 

As madhështia 
As dashuria 

Eu 

Për pak e harruam luginën e mbretërve 

Mos na le Zot pa Mbretër 

Pa fjalë që ka rrënjë aq thellë e aq lart, 

Kurrë s'do dinim si të bëhemi Mbretër 



PERTEJ ENDRRES 


Këtej ëndrrës toka 
Përtej ëndrrës qielli 
Unë në mes 
Dhe vetëm pak përtej 
Një derë vetëm për hyrje 
Një derë vetëm për dalje 
Për hypërdalje 
Për dalëpërhyrje 
Ec e merre vesh këtë lojë 
Që kurrë s'ia njoha fundin 

Në muzgun e shtatë 

Vetë i pata ra derës së ëndrrës 

Pa hyrje 

Pa dalje 

Dhe në shesh në ndrita yjesh 
Që thyhen në ujin e thellë 
Fytyrën e Kleopatrës ruaj 
Këtu e mijëra vjet 
Pastaj ika prej ëndrrës 
Para me doli shkrimi 
Madhështinë e tij të llahtarshme ruaj 
Këtu e mijëra vjet 

Medet 

Po... si s'më treguat o miq se shkrimi ish sall ëndërr 



SHTATE ÇELESA DHE NJE DERE 


Thashë i kam shtatë çelësat e asaj dere 
The megjithatë mos trokit në derë 
Nëse nuk je gati të hysh brenda 

Thashë i kam shtatë shkronjat e asaj fjale 
The megjithatë mos ma lexo ëndrrën 
Nëse nuk ma shkruan zhgjëndrrën 

Thashë i kam shtatë vragë në qafë nga toja e shtatë 
çelësave 

The megjithatë prit para dere për çelësin e vjetër 

Dhe ja ku po të shoh aty prapa derës 
Po pret e po pret me dorën në përmjet 
As nuk më vret as nuk më thërret 


E çelësi i vjetër tretur në det 



ASGJE PERTEJ ENDRRES 


Ma mbylli daljen 
Me çelësin e hyrjes 
Pastaj mori tojën e purpurt 
I lidhi nyje fjalët 

Dhe u ul në fronin e madhërisë së padukshme 

Tani nuk mund ta thërras më as daljen 

Sepse hyrja ka mbetur jashtë 

Fillova ta shaj edhe harrimin 

T'i them gjithçka atij pusi 

Që kurrë nuk diti ta mbyllë atë derë 

E ta lë jashtë ëndrrën 

Në zhgjëndërr do t'ia gjeja daljen 

T'i them që t'ia mbyllë ëndrrës hyrjen 

Me gërshërë t'i presë nyjet e fjalëve 

Pastaj në tojë të purpurt 

T'i lidhja ëndrrat fije-fije 

Po ti mbete se mbete në ëndërr 

Dhe çelësat i mban vetë 

Kur do i hap hyrjet 

Kur do i mbyll hyrjet 

Mjer' ai që i pret daljet 

Çelësin varur në qafë 
Dhe e kërkon ne erë 
Keni parë kështu ndojherë? 



LIRIA DERGJET NE SPITAL 


Liria është sëmurë rëndë 

Dergjet në shtrat të spitalit ende pa diagnozë 

Infeksion sulm zemre sulm truri kancer në zorrën e 

trashë? 

Kush s'e di 

Mendohet të jetë keqtrajtuar brutalisht nga njeriu 
Dhe tash as nuk vdes as nuk ban lum' 

Thanë dërgojeni te ndonjë faltore 

Ndoshta i del ilaç 

Ose në ndonjë ankand publik 

Shiteni si për lesh 

Këtë dreq 

Se mjaft na e piu gjakun 
Na i futi dridhmat n'asht 
Le t'i paguajë tani të gjitha 
Sa borxhe i ka njeriut 
Edepzëzja 

Në zyrat e gjendjes civile 
Dosja e lirisë rri e hapur 



NE PRITJE TE MJESHTRIT 


Në Qoshe të Vogël të Sheshit të Madh 
Rrinë Mjeshtrit 

Presin radhë për të shitur mjeshtërinë e vet 
U mbush qoshja e vogël me mjeshtër 
Sa shumë mjeshtër 

S'kish vend më për kërkuesit e mjeshtërve 

Të gjithë u bënë mjeshtër 

Të gjithë kërkonin mjeshtër 

As mjeshtri mjeshtër s'gjente dot 

Vetë kishte dalë ta shiste mjeshtërinë e vet 

Mjeshtërit dhe mjeshtër që kërkonin mjeshtër 

U mbush sheshi 

Askush nuk punonte më 

Nuk kishin kohë 

Kishin dalë ta shisnin mjeshtërinë e vet 

Në Qoshen e Vogël Punëdhënësit 

Prisnin në radhë me ditë për të gjetur mjeshtër 



LUG a BREG 


I madh Lugu 

Nga poshtë i shikon flamujt 
Kur ngrihen në Breg 
Pas çdo beteje të fituar 

Aq i madh lugu 
As bregu varrin s'ia zë 
Aq prek qiellin bregu 
Sa rrënjët lugu s'ia zë 

Si nuk mu kujtua 
T'ia falim përrallës këtë lug 
Që duket aq i vogël nga bregu 
Me një flamur mund ta mbulojë 

Aq i vogël ai lug 
Këngën e ëndrrës nuk e zë 
E bregu? 

Heshtin flamujt 

Syrit tim i bie të fikët 

Nuk di nga ishte Lugu nga Bregu 



ROJE BORXHI 


Merr borxh me buçuk 
Jep borxh me buçuk 

Druaj mos po m'i lajnë të gjitha borxhet 
Druaj krejt çka mbetet pas tij 
Askujt asgjë nuk i duhet 
Pastaj ëndrra mund të na përsëritet 
Ajo përrallë e njëjtë 

Ai det i mbyllur në guacë 

Ndaj vazhdoj ta ruaj të mos më kthehet 
E di krejt çfarë kam dhënë është shumë pak 
Se njëherë është vetëm njëherë ëndërr 

Hapu guacë të dalë ai det 

Përralla e 1002-të me u shkrue po pret 

Jep borxh me buçuk 
Merr borxh me buçuk 




